Ek was besig om die laaste vis skoon te maak wat ek vroeër die aand gevang het, toe ek ‘n ritseling hoor in die bosse bo my. Nou ek is bank vir niks, behalwe vir honderdpote, koringkrieke en ritselings in die bos! Ek was aan die onderkant van ‘n sand duin waar ek laat middag al my visgoed neergesit het.
Ons het sommer impulsief vroeër die dag besluit die kondisies lyk reg vir ‘n Kabeljoutjie of dalk ‘n laaste Gallie voor die die seisoen toe maak. Vir my is dit ‘n taamlike trek van Dunoon (waar ek werk) na Bettys Baai toe, maar dis die moeite werd. Alles maak sin as jy jou kar se deur oop maak en jy ruik die veld, die see en hoor die branders. Wanneer daai vis sak en die stok styf staan in jou hand is dit sommer net ‘n bonus.
Laat middag het ek so ent teen die strand af gestap tot by ‘n plek met ‘n mooi sloep voor en sandbank aan die agter kant. Seker die middag so half ses my eerste gooi gemaak. Die water was half sewe hoog en die idee was om te hengel tot so twee ure na hoog . Op die een stok was daar vars tjokka vir ‘n Kabeljou en op die ander wonder wurm. Ek wou baie graag vir oulaas ‘n Galjoentjie vang vir die braai.
Fokit man ‘n ding met rooi oë kan mos byt! Die hare in my nek het so styf opgestaan dat party van hulle sommer uitgeval het. My hele lyf was “bubble rap”, dis soos hoender vleis net met groot knoppe! ‘n Ligte bewetjie het in my hande ontwikkel soos die adrenalien kraantjies oopgedraai word. Na ‘n paar sekondes het ek tot verhaal gekom en maar so voel voel met my voet na die aas mes begin soek. Al waaraan ek kon dink was moenie soos ‘n pikkewyn lyk nie. Die Overberg het die laaste tyd gereeld Luiperd “sightings” gehad en pikkewyne is vir hulle soos skaaptjops vir my.
Ekt vinnig afgehak my goed gepak en ‘n toon geklap bakkie toe. Met die gedagte dat ek nie soos ‘n pikkewyn moet lyk nie het ek gesorg dat ek my knieë tot teen my bors lig terwyl ek so halwe draf stappie uitgepak het in die parkeer area se rigting. Heel tyd om gekyk al rondom my, moes seker vir ‘n vreemdeling soos ‘n haastige ligtoring gelyk het.
By die bakkie wou die manne weet hoekom ek blaas ek soos ‘n pofadder wat kwaad is. Ek was uit asem en my hard was kliphard aan die klop. Hulle het maar swaar gesluk aan die rooi oog storie. Maar ons kon darem die “funny” daarin sien en het lekker gegiggel oor die ding.
Ek weet nogsteeds nie wat dit was nie. Ek sê maar net… as jy weer hengel by Bettys… wees op die uitkyk vir die Rooi Oog Gedrog…